Gedigent efterårsvejr har indtaget landet, og de næste dage fortsætter det med regn og rusk. Et lavtryk over Nordsøen sender en koldfront med masser af regn ind over Jylland fra vest, og da fronten kun langsomt bevæger sig mod øst – men samtidig bevæger sig fra syd mod nord – kommer der hele tiden nye 'forsyninger' af regn op til den vestlige del af landet. Fra morgenstunden regner det allerede i stort set hele Jylland - og særligt Nordjylland får masser af nedbør. På samme tid vil regnen fortsat sile ned fra Vestsjælland til Jylland, og her kan der over middag allerede været faldet en del regn. Blæst og lave dagtemperaturer Sammen med regnen blæser det også kraftigt fra syd, og ved kysterne kan vinden en overgang nå kulingstyrke. Samtidigt vil vindstødene langs kyster med pålandsvind kunne nå hård kuling og over land hård vind. Kombinationen af blæst og regn vil få det til at føles som regulært efterårsvejr med regn og rusk, men ud på eftermiddagen aftager vinden i den vestlige del af landet, mens vinden drejer fra syd mod vest. Derudover må vi i dag tage os til takke med dagtemperaturer, der ikke når over 13 grader, når det er varmest. Det er to-tre grader under det normale for årstiden, og det gør efterårsvejrs-følelsen endnu mere udpræget. Op til 30 millimeter Mange steder i Jylland kan man se frem til mere end 20 millimeter regn. Lavtrykket med regn vil forblive nær Danmark de næste dage, og flere steder kan man opleve regn i perioder flere dage i træk.
De næste døgn bliver også særdeles regnfulde.